ໃນຕອນບ່າຍວັນທີ 11 ພຶດສະພາ, ທີ່ທຳນຽບປະທານປະເທດ, ທ່ານປະທານປະເທດຫວຽດນາມຫງວຽນຊວນຟຸກ ໄດ້ມີການໂອ້ລົມທາງໂທລະສັບກັບ ນາຍົກລັດຖະມົນຕີຍີ່ປຸ່ນ ທ່ານ Suga Yoshihide.
ຕາງໜ້າລັດຖະບານ ແລະ ປະຊາຊົນຍີ່ປຸ່ນ, ທ່ານນາຍົກລັດຖະມົນຕີ Suga Yoshihide ໄດ້ສະແດງຄວາມຊົມເຊີຍທ່ານປະທານປະເທດຫວຽດນາມ ຫງວຽນຊວນຟຸກ ທີ່ໄດ້ຮັບເລືອກຕັ້ງເປັນປະທານ ປະເທດສາທາລະນະລັດສັງຄົມນິຍົມຫວຽດນາມ, ສະແດງຄວາມຂອບໃຈຢ່າງຈິງໃຈຕໍ່ການຕ້ອນຮັບອັນອົບອຸ່ນ ແລະ ຄວາມຈິງໃຈຂອງທ່ານປະທານປະເທດຫງວຽນຊວນຟຸກ, ເມື່ອທ່ານຫງວຽນຊວນຟຸກ ຍັງເປັນນາຍົກລັດຖະມົນຕີ ໃນເວລາທ່ານນາຍົກລັດຖະມົນຕີ Suga Yoshihide ຢ້ຽມຢາມຫວຽດນາມຢ່າງເປັນທາງການ ໃນເດືອນຕຸລາປີ 2020; ຢືນຢັນວ່າ ຍີ່ປຸ່ນຖືເປັນສຳຄັນ ແລະ ຈະສືບຕໍ່ຮ່ວມມືຢ່າງແໜ້ນແຟ້ນ ແລະ ສະໜັບສະໜູນການພັດທະນາຂອງຫວຽດນາມ ໃນໄລຍະຈະມາເຖິງ.
ດ້ວຍຈິດໃຈດັ່ງກ່າວ, ລັດຖະບານຍີ່ປຸ່ນ ໄດ້ຕັດສິນໃຈໃຫ້ການຊ່ວຍເຫຼືອທີ່ບໍ່ສາມາດສົ່ງຄືນ ດ້ວຍຈຳນວນ 200 ລ້ານເຢນ ສຳລັບອຸປະກອນຄຸ້ມຄອງຮັກສາວັກຊີນ, ສະໜອງເຮືອຄົ້ນຄ້ວາວິທະຍາສາດທາງທະເລ ແລະ ຈະເປີດສະຖານກົງສຸນໃຫຍ່ຍີ່ປຸ່ນຢູ່ນະຄອນດານັງໃນປີ 2022.
ທ່ານນາຍົກລັດຖະມົນຕີ Suga Yoshihide ຢືນຢັນວ່າ ຍີ່ປຸ່ນຈະສະໜັບສະໜູນ ແລະ ຮ່ວມມືກັບຫວຽດນາມເພື່ອຮັບປະກັນການສັກຢາວັກຊີນທີ່ຈຳເປັນ ແລະ ສືບຕໍ່ສະໜັບສະໜູນນັກສຶກສາຫວຽດນາມຢູ່ຍີ່ປຸ່ນ, ຮັດແໜ້ນສາຍພົວພັນຮ່ວມມືລະຫວ່າງສອງປະເທດ.
ທ່ານປະທານສະພາແຫ່ງຊາດຫງວຽນຊວນຟຸກ ໄດ້ຕີລາຄາສູງຕໍ່ທ່ານນາຍົກລັດຖະມົນຕີ Suga Yoshihide ທີ່ໄດ້ເລືອກເອົາຫວຽດນາມເປັນປະເທດທຳອິດທີ່ມາຢ້ຽມຢາມໂດຍໄວ ພາຍຫຼັງການຮັບຕຳແໜ່ງໃໝ່ ໃນເດືອນຕຸລາປີ 2020, ສະແດງຄວາມປິຕິຊົມຊື່ນຕໍ່ການພັດທະນາຢ່າງແຮງ ແລະ ຮອບດ້ານຂອງການພົວພັນຫວຽດນາມ - ຍີ່ປຸ່ນ ດ້ວຍຄວາມໄວ້ເນື້ອເຊື່ອໃຈດ້ານການເມືອງສູງ; ຢັ້ງຢືນວ່າ ໃນການປະຕິບັດນະໂຍບາຍການຕ່າງປະເທດຂອງກອງປະຊຸມໃຫຍ່ຄັ້ງທີ XIII, ຫວຽດນາມຍາມໃດກໍ່ຖືຍີ່ປຸ່ນ ແມ່ນຄູ່ຮ່ວມມືຍຸດທະສາດອັນດັບໜຶ່ງ, ສຳຄັນ ແລະ ຍາວນານ.
ທ່ານປະທານປະເທດຫງວຽນຊວນຟຸກ ໄດ້ຕີລາຄາສູງການຮ່ວມມືທີ່ມີປະສິດທິຜົນ ແລະ ແທດຈິງຂອງຍີ່ປຸ່ນ ໃນການພັດທະນາເສດຖະກິດ - ສັງຄົມຂອງຫວຽດນາມ, ໃນນັ້ນມີເຄື່ອງຊ່ວຍເຫຼືອຂອງຍີ່ປຸ່ນໃນການສະໜອງອຸປະກອນຄຸ້ມຄອງຮັກສາວັກຊີນ, ສະເໜີໃຫ້ຍີ່ປຸ່ນ ໃນການຮ່ວມມື, ສະໜັບສະໜູນ ວັກຊີນ COVID-19 ເພື່ອຮັບໃຊ້ສັກຢາປ້ອງກັນພະຍາດໃຫ້ແກ່ປະຊາຊົນຫວຽດນາມ ແລະ ສະໜັບສະໜູນປະຊາຄົມຊາວຫວຽດນາມຢູ່ຍີ່ປຸ່ນ.
ຜູ້ນຳທັງສອງທ່ານໄດ້ເຫັນດີວ່າ, ໃນສະພາບການທີ່ຫວຽດນາມ ແມ່ນສະມາຊິກບໍ່ຖາວອນຂອງສະພາຄວາມໝັ້ນຄົງສະຫະປະຊາຊາດອາຍຸການ 2020-2021, ປະເທດປະສານງານການພົວພັນອາຊຽນ - ຍີ່ປຸ່ນ 2018-2021, ສອງປະເທດຄວນສືບຕໍ່ຮ່ວມມືກັນຢ່າງແໜ້ນແຟ້ນທີ່ບັນດາເວທີປາໄສຫຼາຍຝ່າຍ, ໂດຍສະເພາະຢູ່ສະຫະປະຊາຊາດ ແລະ ອາຊຽນ, ແລະ ຊຸກຍູ້ການຮ່ວມມືພາຍໃນຂອບແມ່ນໍ້າຂອງ - ຍີ່ປຸ່ນ. ສອງຝ່າຍກໍ່ແລກປ່ຽນກ່ຽວກັບບັນດາບັນຫາພາກພື້ນ ແລະ ສາກົນເຊິ່ງມີຄວາມສົນໃຈສ່ວນລ່ວມ, ໃນນັ້ນມີບັນຫາທະເລຕາເວັນອອກ.
ຄຳຮຸ່ງ